Haastateltavia vertaistukea koskevaan pro gradu -tutkielmaan | Tukiliitto
Haastateltavia vertaistukea koskevaan pro gradu -tutkielmaan
Maisterivaiheen sosiaalipsykologian opiskelija Itä-Suomen yliopistosta tekee tutkielmaa vertaistuesta ja sen merkityksistä kehitysvammaisten lasten perheissä.
Sosiaalipsykologian opiskelija etsii haastateltavia vertaistukea koskevaan pro gradu –tutkielmaansa
Olen maisterivaiheen sosiaalipsykologian opiskelija Itä-Suomen yliopistosta ja teen pro gradu -tutkielmaani vertaistuesta ja sen merkityksistä kehitysvammaisten lasten perheissä. Etsin tutkielmaani haastateltavaksi perheitä, joissa on ainakin yksi kehitysvammadiagnoosin saanut alaikäinen lapsi.
Olen kiinnostunut selvittämään sitä, minkälaisia merkityksiä eri tyyppisille vertaistuen muodoille annetaan. Edellytyksenä on, että perhe on osallistunut johonkin (vähintään yhteen) vertaistukitapahtumaan ja lisäksi hyödyntää vertaistukea arjessaan, esimerkiksi internetin vertaistukiryhmien kautta. Haastattelen vain perheiden vanhempia, ja haastatteluun voi osallistua yksin tai yhdessä puolison kanssa. Haastattelussa käsitellään mahdollisesti vaikeitakin asioita ja ne voivat herättää paljon tunteita. Vaikeista asioista puhumisen on kuitenkin huomattu olevan yleensä hyödyllistä.
Haastattelut toteutetaan kevään ja kesän 2020 aikana (huhtikuu-heinäkuu) ja niitä voin tehdä niin Pohjois- ja Etelä-Savon, Tampereen kuin pääkaupunkiseudunkin alueella. Haastattelujen kesto on n. 1 – 2 tuntia ja ne toteutetaan yhteisesti sovitussa, Teille sopivassa paikassa. Haastattelut äänitetään ja äänitetty aineisto kirjataan tekstimuotoon. Aineistoa säilytetään tutkimuseettisten ohjeiden mukaisesti lukkojen ja salasanan takana ja koko aineisto hävitetään, kun tutkielmasta on saatu lopullinen arvosana.
Aineistoa eivät saa nähtäväkseen muut kuin minä ja vain tarvittaessa tutkielmani ohjaajat. Nimet ja muut tunnistetiedot häivytetään aineistosta ja osallistujien anonymiteetti säilyy koko prosessin ajan. Tutkielmassa esitetään sitaatteja haastatteluista, mutta huolehditaan siitä, ettei kukaan yksittäinen haastateltava ole tunnistettavissa tekstistä.
Jos Teillä on siis minkäänlaista kokemusta vertaistuesta ja koette kuuluvanne etsimääni kohderyhmään, olisin erittäin kiitollinen yhteydenotosta. Vastaan myös mielelläni kysymyksiin, mitä niitä tästä kutsusta mahdollisesti herää.
Emma Toivonen
emmatoi@student.uef.fi.
Mukavaa kevättä ja jo etukäteen kiitos mielenkiinnosta ja avusta!
Kuvituskuva: Freepik / prostooleh
Tukiliiton sivulta löydät tietoa lapsen osallisuudesta, vertaistuesta ja perheille suunnatuista tapahtumista.
Vertaisuus voimana
"Vain toiset angelmanlapsen vanhemmat voivat todella ymmärtää meidän perheen tilannetta", toteaa Outi Huhtinen, Mean äiti. Perhe...
Lue lisää aiheesta Vertaisuus voimana